Interzicerea petardelor, o soluție? Ce variante avem și ce spun actorii implicați
Este interzicerea petardelor o soluție pentru a scăpa de numărul mare de copii răniți și animale terorizate? Valentina Rujoiu, doctor în sociologie, consideră că nu interzicerea este răspunsul, ci o aplicare mai aspră a legii, concomitent cu educarea copiilor asupra pericolelor reprezentate de petarde. Antropologul Bogdan Iancu este de părere că românii s-ar putea învăța și fără tradiția acestor pocnitori în noaptea de Anul Nou, tot așa cum s-au învățat și cu iernile fără zăpadă. În Parlament sunt trei proiecte de lege care vizează regimul materialelor pirotehnice, care stagnează prin diferite comisii.Mulți medici susțin interzicerea petardelor, iar într-un proiect de lege regăsim și susținerea Direcției Arme, Explozivi și Substanțe Periculoase. Chiar și ASPA, serviciul care se ocupă de animalele fără stăpân din Capitală, este de părere că interdicția ar fi binevenită. În schimb, Patronatul Sectorului Pirotehnic cere doar stoparea comerțului ilicit, care ar fi sursa accidentelor.